CELEX: C2007/129/31
Language: mt
Date: 2007-06-09 00:00:00
Title: Kawża T-102/07: Rikors ippreżentat fil- 5 ta' April 2007 — Freistaat Sachsen vs Il-Kummissjoni

9.6.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 129/18
            
         Rikors ippreżentat fil-5 ta' April 2007 — Freistaat Sachsen vs Il-Kummissjoni
   (Kawża T-102/07)
   (2007/C 129/31)
   Lingwa tal-kawża: Il-Ġermaniż
   Partijiet
   
      Rikorrent: Freistaat Sachsen (il-Ġermanja) (rappreżentanti: C. von Donat u G. Quardt, avukati)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrent
   
               —
            
            
               tannulla d-Deċiżjoni tal-Kummissjoni C(2007) 130 finali ta' l-24 ta' Jannar 2007, dwar l-għajnuna mill-Istat Nru C 38/2005 (li qabel kienet NN 52/2004) tal-Ġermanja lill-Grupp Biria f'dak li jirrigwarda l-miżuri 2 u 3 msemmija fiha;
            
         
               —
            
            
               tikkundanna lill-Kumminssjoni tbati l-ispejjeż.
            
         Motivi u argumenti prinċipali
   Ir-rikorrent jikkontesta d-Deċiżjoni tal-Kummissjoni C(2007) 130 finali ta' l-24 ta' Jannar 2007, li permezz tagħha l-Kummissjoni ddeċidiet li l-għajnuna mill-Istat, li tipprovdi għal tliet miżuri, mogħtija mill-Ġermanja favur Bike Systems GmbH & Co. Thüringer Zweiradwerk KG, Sachsen Zweirad GmbH u Biria GmbH (issa Biria AG) hija inkompatibbli mas-suq komuni.
   Ir-rikorrent isostni li d-deċiżjoni tal-Kummissjoni tikkonċernah direttament u individwalment peress li l-miżuri 2 u 3, u li jirrigwardaw garanziji favur Sachsen Zweirad GmbH u Biria GmbH (issa Biria AG), ingħataw mir-riżorsi tiegħu, fuq il-bażi tad-direttiva dwar il-garanziji tal-Freistaat Sachsen.
   In sostenn tar-rikors tiegħu, l-ewwel nett ir-rikorrent jallega ksur tad-dritt Komunitarju minħabba interpretazzjoni żbaljata ta' sistema ta' għajnuna awtorizzata. F'dan il-kuntest ir-rikorrent iqis li l-konvenuta kkunsidrat l-impriżi kkonċernati bħala impriżi f'diffikultà, bi ksur tad-definizzjoni korrispondenti li tinsab fis-sistema ta' għajnuna awtorizzata. Peress li, skond ir-rikorrent, din il-kwalifikazzjoni hija żbaljata, il-miżuri 2 u 3 huma għajnuna awtorizzata.
   Ir-rikorrent isostni wkoll li l-konvenuta għamlet evalwazzjoni żbaljata ta' dan il-każ, meta qieset li l-impriżi kkonċernati kienu impriżi f'diffikultà.
   Fl-aħħar nett, ir-rikorrent isostni li d-deċiżjoni kkontestata mhijiex immotivata biżżejjed.